ЕУРАЗИЯЛЫҚ ЭКОНОМИКАЛЫҚ КОМИССИЯ

КЕҢЕС

Ш Е Ш І М

2022 жылғы «17» қазан                    № 158                                  Мәскеу қаласы
Мүше мемлекеттер экономикаларының орнықтылығын арттыру жөніндегі шараларды іске асыру жағдайларында Еуразиялық экономикалық одақтың кедендік аумағына әкелудің және Еуразиялық экономикалық одаққа мүше мемлекеттердің аумақтарында сәйкестікті міндетті бағалауға жататын өнімді айналысқа шығарудың ерекшеліктері туралы 
Еуразиялық экономикалық одаққа мүше мемлекеттердегі (бұдан әрі – мүше мемлекеттер) өндірістік процестердің технологиялық ерекшеліктерін ескере отырып, Еуразиялық экономикалық одақтың ішкі нарығында тауарлардың тұрақты ұсынылуын қолдау үшін Еуразиялық экономикалық комиссия Кеңесінің 2022 жылғы 17 наурыздағы № 12 өкімімен бекітілген макроэкономикалық тұрақтылықты қамтамасыз етуді қоса алғанда, Еуразиялық экономикалық одаққа мүше мемлекеттер экономикаларының орнықтылығын арттыру жөніндегі шаралар тізбесінің 2.10-тармағын іске асыру мақсатында Еуразиялық экономикалық комиссия Кеңесі шешті:

1. Еуразиялық экономикалық одақтың кедендік аумағында сәйкестікті міндетті бағалауға жататын өнімге қатысты мүше мемлекеттердің үкіметтері Еуразиялық экономикалық комиссия Кеңесінің 2021 жылғы 12 қарашадағы № 130 шешімімен бекітілген Еуразиялық экономикалық одақтың кедендік аумағында сәйкестікті міндетті бағалауға жататын өнімді Еуразиялық экономикалық одақтың кедендік аумағына әкелу тәртібін кеден органдарына осындай өнімді кедендік рәсімдерге орналастыру кезінде сәйкестікті бағалау туралы құжаттарды (осындай құжаттар туралы мәліметтерді) ұсыну тәртібі мен жағдайларын айқындау бөлігінде қолданудың ерекшеліктерін белгілеуі мүмкін.
Осы тармақтың бірінші абзацына сәйкес белгіленген өнімді әкелу ерекшеліктері Еуразиялық экономикалық одақтың техникалық регламенттерінің талаптарын сақтау міндеттілігін жоққа шығара алмайды және қоса алғанда 2023 жылғы 1 қыркүйекке дейін қолданылады.

Мүше мемлекеттер Еуразиялық экономикалық комиссияны осы тармаққа сәйкес қабылданған нормативтік-құқықтық актілер туралы дереу хабардар етеді.

Еуразиялық экономикалық комиссия мүше мемлекеттерді қабылданған нормативтік-құқықтық актілер туралы дереу хабардар етуді қамтамасыз етеді.

2. Осы Шешімнің 1-тармағына сәйкес мүше мемлекеттің аумағына әкелінген өнім осы мүше мемлекеттің аумағында айналысқа түсуге арналған.

Мүше мемлекеттердің уәкілетті органдары Еуразиялық экономикалық одақтың осындай өнімге қатысты техникалық регламенттерінің талаптарын сөзсіз сақтауын ескере отырып, осы Шешімнің 1-тармағына сәйкес мүше мемлекеттің аумағында айналысқа шығарылған өнімнің тек қана осы мүше мемлекеттің аумағында айналысын қамтамасыз етуге бағытталған шараларды қабылдасын. 

Осы шешімнің 1-тармағына сәйкес мүше мемлекеттің аумағына әкелінген өнімнің тек қана осы мүше мемлекеттің аумағында айналысын растау мақсатында мүше мемлекеттердің уәкілетті органдары Еуразиялық экономикалық комиссия Алқасының «Еуразиялық экономикалық одаққа мүше мемлекеттердің уәкілетті органдарының Еуразиялық экономикалық комиссияға ресми статистикалық ақпаратты ұсынуы туралы» 2021 жылғы 
28 желтоқсандағы № 184 шешіміне сәйкес импортталатын және өзара жеткізілетін тауарлар туралы ресми статистикалық ақпарат алмасуды қамтамасыз етсін. 
3. Әкелінетін (әкелінген) өнімге қатысты Кеден одағы Комиссиясының 2011 жылғы 15 шілдедегі № 711 шешімімен бекітілген Еуразиялық экономикалық одақ нарығында өнім айналысының бірыңғай белгісін қолдану тәртібі мүше мемлекеттің аумағына әкелгеннен кейін Еуразиялық экономикалық одақ нарығында өнім айналысының бірыңғай белгісімен өнімді таңбалауды жүзеге асыру мүмкіндігі ескеріле отырып қолданылады.

Еуразиялық экономикалық одақтың техникалық регламенттерінде көзделген әкелінетін (әкелінген) өнімді орыс тілінде және (немесе) мүше мемлекеттің мемлекеттік тілінде (тілдерінде) таңбалау оны мүше мемлекеттің аумағына әкелгеннен кейін жүзеге асырылуы мүмкін.

Шетелдік дайындаушы уәкілеттік берген тұлға немесе осы тармаққа сәйкес мүше мемлекеттің аумағына әкелінген өнімді импорттаушы мұндай өнімді сатып алушыға (тұтынушыға) өткізгенге дейін таңбалауды енгізуді қамтамасыз етуге тиіс.

Осы тармаққа сәйкес мүше мемлекеттің аумағына әкелінген өнім мүше мемлекеттердің аумақтарында тиісті таңбалау енгізілгеннен кейін ғана айналысқа түсе алады. 

4. Осы Шешімнің 3-тармағында белгіленген ерекшеліктер 2023 жылғы 1 қыркүйекке дейін қолданылады.
5. Осы Шешім ресми жарияланған күнінен бастап күнтізбелік 10 күн өткен соң күшіне енеді.

